b"\n_START_ARTICLE_\nCedillo\n_START_SECTION_\nHist\xc3\xb2ria\n_START_PARAGRAPH_\nEls primers indicir d'assentaments en el municipi s\xc3\xb3n uns sepulcres megal\xc3\xadtics, per\xc3\xb2 tamb\xc3\xa9 s'han trobat vestigis romans i \xc3\xa0rabs. _NEWLINE_Les primeres not\xc3\xadcies documentades de la zona s\xc3\xb3n del segle XVI, d'uns pescadors portuguesos que tenien una barca a l'embarcador del riu Tajo. La barca servia de mitj\xc3\xa0 de transportals que volien anar a Castelo Branco des de l'Alentejo o viceversa, com no existia encara la carretera de Vila Velha de R\xc3\xb3d\xc3\xa3o. A aquestos pescadors se'ls considera els fundadors de Cedillo._NEWLINE_Les guerres entre Espanya i Portugal en el segle XVIII provocaren la desaparici\xc3\xb3 d'aquell poble de pescadors, ja que en Portugal eren freq\xc3\xbcents les recollides de personal per a servir en l'ex\xc3\xa8rcit. Fugint dels militars, molts refugiats s'amagaren en la zona de Cedillo per a evitar entrar en l'ex\xc3\xa8rcit. A estos refugiats se'ls sumaren els pescadors que tornaren en finalitzar les guerres._NEWLINE_Amb el temps, s'an\xc3\xa0 abandonant la vorera dels rius i la gent s'establ\xc3\xad en el paratge de Cabezo Chozo. Este assentament va donar lloc a un poble de deu ve\xc3\xafns, conegut com a Casalinho pels portuguesos. _NEWLINE_En la primera documentaci\xc3\xb3 escrita sobre la localitat, de finals de segle XVIII, es denomina al poble com mont de Zedillo, caseriu de Zedillo i cases de Cedillo. A principis de segle XIX se li don\xc3\xa0 l'actual nom Cedillo, nom que deriva de Cedido, por la cessi\xc3\xb3 que f\xc3\xa9u Portugal a Espanya per a regularitzar la frontera._NEWLINE_Fins a 1838, any en qu\xc3\xa8 es cre\xc3\xa0 la corporaci\xc3\xb3 municipal de Cedillo, el poble va pert\xc3\xa0nyer a Herrera de Alc\xc3\xa1ntara.\n_START_SECTION_\nLa llengua\n_START_PARAGRAPH_\nEncara que l'idioma oficial de Cedillo i a la resta d'Extremadura, siga el castell\xc3\xa0, la llengua pr\xc3\xb2pia i hist\xc3\xb2rica del municipi, \xc3\xa9s el portugu\xc3\xa8s. Els cedillers com els altres municipis raians que tenen com a llengua pr\xc3\xb2pia el portugu\xc3\xa8s, tamb\xc3\xa9 hist\xc3\xb2ricament han tingut un comportament digl\xc3\xb2ssic quant a la seua llengua, el castell\xc3\xa0 s'utilitza en l'escola o al metge, mentre que el portugu\xc3\xa8s s'utilitza en ambients m\xc3\xa9s informals com al carrer o a casa. Actualment, el portugu\xc3\xa8s es mant\xc3\xa9 m\xc3\xa9s viu en les persones de m\xc3\xa9s edat, mentre que els m\xc3\xa9s joves, biling\xc3\xbces, prefereixen el castell\xc3\xa0 per a relacionar-se entre ells."